入定觀音讚
作者：釋宗杲
朝代：宋

paragraphs: 世間種種音聲相，衆以耳聽非目睹。
唯此大士眼能觀，瞑目諦觀爲佛事。
於眼境界無所取，耳鼻舌身意亦然。
善哉心洞十方空，六根互顯如是義。
眼色耳聲鼻嗅香，身觸意思無差別。
當以此觀如是觀，取此爲實成妄想。
若離妄想取實法，展轉惑亂失本心。
本心既失隨顛倒，不見大士妙色身。
無眼耳鼻舌身意，互顯這義亦寂滅。
亦無在土妙色身，亦無種種音聲相。
佛子能作如是觀，永離世間生死苦。